Абу Х1урайрата (Дела реза хуьлийла цунна) дийцина, Пайхамара (Делера салам- маршалла хуьлийла цунна) элира, аьлла: «Цхьана стагана ша яьссачу аренгахь волуш мархашна юккъера аз хезира: «Хьенехан беша дог1а даийта», - аьлла. Т1аккха и марха д1аяхара, цо дог1а т1е1анийра т1улгех ийначу 1аьржачу лаьттана, и дерриге дог1а дедира цхьана хорша. И стаг дог1а охьахьаьддачу аг1ор д1авахара, цунна цхьа стаг гира, шегахь болчу г1ирсаца шен бешахь и дог1анан хи д1асадоькъуш. Оцу стага цуьнга хаьттира: «Х1ай Делан лай, хьан ц1е х1ун ю?» Оцу стага шен ц1е яьккхира, иза яра вукхунна мархашна юккъера хезна ц1е. Оцу стага некъахочуьнга хаьттира: «Х1ай Делан лай, соьга сан ц1е х1унда хаьттира ахь?» Цо жоп делира: «Суна х1ара дог1а 1анийначу мархашна юккъера аз хезира, хьан ц1е а йоккхуш, ша олуш: «Хьенехан беша дог1а даийта». Цундела суна хаа лаьа, хьо х1ун болх беш ву оцу бешахь?» Цо элира: «Хьо цунах дерг хаа лууш велахь, со бешара ялта кхиаре хьоьжу, (и схьалахьийча) цунах кхо дакъа а дой, цхьа дакъа саг1ина ло ас, шолг1а дакъа сайна а, сайн доьзална а даа дуьту ас, кхоалг1а дакъа духа лаьттах д1адоь ас». Муслима дийцина хьадис.